Hårfrytle

Hårfrytle (Luzula pilosa) er en flerårig urt  i sivfamilien. Den er en vanlig vårblomst i hele Norge, men blir ofte oversett. 

Den blir 10–25 cm høy og vokser i tuer. Grunnbladene er 4–10 mm brede, gulgrønne med lange hår og vintergrønne. Blomstringstida er i april–mai, og blomstene sitter enkeltvis på lange skaft. Blomsterbladene er mørkebrune med hinnekanter. Frøene er 1,2–1,8 mm og brune med et 1–1,5 mm langt, kroket vedheng. Maur eter det næringsrike vedhenget, elaiosomen, og sprer slik frøene.

Hårfrytle vokser i skog, på beitemark og i hager. Arten er utbredt i Nord- og Mellom-Europa, Kaukasus, vestlige og sentrale deler av Sibir og Mongolia. I Norge er den vanlig i hele landet. Den vokser sjelden over skoggrensa, men er funnet opptil 1300 moh. i Sør-Norge og 500 moh. i Nord-Norge.

Galleri

Litteratur

Eksterne lenker 
 

Poales